钦定古今图书集成/理学汇编/学行典/第084卷 > 朱子大全集 > 《答江德功》
## 钦定古今图书集成/理学汇编/学行典/第084卷 > 朱子大全集 > 《答江德功》

《大学》诸说亦放前意。盖不欲就事穷理，而直欲以心
会理，故必以格物为心接乎物；不欲以爱亲敬长而
易其所谓清净寂灭者，故必以所厚为身而不为家。
以至“新民”、“知本”、“絜矩”之说，亦反而附之于身，盖惟恐
此心之一出而交乎事物之闲也。至于分别君相、诸
侯、卿大夫、士、庶人之学，亦似有独善自私之意，而无
公物我合内外之心，此盖释氏之学为主于中，而外
欲强为儒者之论。正如“非我族类”，而欲强以色笑相
亲，意思终有闲隔碍阻不浃洽处。若欲真见圣贤本
意，要富去此心，而后可语耳。

又

疑义，俟细看。奉报《易》说，知颇改更，甚善。然学者以玩
索践履为先，不当汲汲于著述，既妨日用切己工夫，
而所说又未必是徒费精力。此区区前日之病，今始
自悔，故不愿贤者之为之也。绝学捐书，是病倦后看
文字不得，正缘前日费力过甚，心力俱衰，且尔休息
耳。然亦觉意思安静，无牵动之扰，有省察之功，非真
若《庄生》所谓也。